b'\n_START_ARTICLE_\nFelix Funke\n_START_SECTION_\nVojna karijera\n_START_PARAGRAPH_\nFelix Funke ro\xc4\x91en je 3. sije\xc4\x8dnja 1865. u Hirschbergu. Sin je Adolfa Funkea i Anke Stilke-Pilet. Djetinjstvo je proveo u Strasbourgu, dok je mornari\xc4\x8dku \xc5\xa1kolu poha\xc4\x91ao u Kielu. Nakon zavr\xc5\xa1etka mornari\xc4\x8dke \xc5\xa1kole slu\xc5\xbei na SMS Niobeu. Od 1902. \xc4\x8detiri godine slu\xc5\xbei u njema\xc4\x8dkoj koloniji Tsingtao. Tijekom Rusko-japanskog rata nakon Bitke na \xc5\xbdutom moru Funke 10. kolovoza 1904. dopu\xc5\xa1ta da u luku Tsingtao uplove o\xc5\xa1te\xc4\x87eni ruski bojni brod Carevi\xc4\x87, oklopni krsta\xc5\xa1 Novik, te tri razara\xc4\x8da koji su internirani. Kasnije tijekom rata, posebice nakon pada Port Arthura, u luku se sklonilo nekoliko ruskih brodova, te je ruskim posadama pru\xc5\xbeena potrebna medicinska pomo\xc4\x87. Za navedeno Funke je od ruskog cara Nikole II. primio odlikovanje Vojnog reda Sv. Ane.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata Funke zapovijeda 3. eskadrom bojnih brodova Flote otvorenog mora. U prosincu 1914. postaje zapovjednikom 2. eskadre zamijeniv\xc5\xa1i zapovjedni\xc5\xa1tvo sa Reinhardom Scheerom koji je pak postao zapovjednikom 3. eskadre. Du\xc5\xbenost zapovjednika 2. eskadre bojnih brodova obna\xc5\xa1a do kolovoza 1915. kada je odlukom cara na svoje veliko iznena\xc4\x91enje umirovljen. Na du\xc5\xbenosti zapovjednika 2. eskadre bojnih brodova zamijenio ga je viceadmiral Franz Mauve.\n_START_SECTION_\nPoslije rata\n_START_PARAGRAPH_\nNakon iznenadnog umirovljenja Funke je patio od depresije. Preminuo je 22. srpnja 1932. godine u 68. godini \xc5\xbeivota u Berlinu.'